በአፍሪካ የኮሮናቫይረስ ስርጭትን ለመከላከል ከ100 ቢሊየን የአሜሪካን ዶላር በላይ እንደሚያስፈልግ ኮሚሽኑ አሳሰበ፡፡
ባሕር ዳር፡ ሰኔ 05/2012 ዓ.ም (አብመድ) በተመድ የአፍሪካ ኢኮኖሚ ኮሚሽን አፍሪካ አሁን ካለው ነባራዊ ሁኔታ በከፋ በኮሮና ቫይረስ ልትጠቃ እንደምትችል አስጠንቅቋል፡፡በተባበሩት መንግሥታት ድርጅት የአፍሪካ ኢኮኖሚ ኮሚሽን ይፋ ባደረገው ሪፖርቱ እንዳስታወቀው አፍሪካ አሁን ባለው ነባራዊ ሁኔታ ለኮሮና ቫይረስ ተገቢውን የመከላከል እና የመቆጣጠር ሥራ ካልሠራች ለቫይረሱ ሁነኛ መፍትሄ እስከሚገኝለት ድረስ ከ1 ነጥብ 2 ቢሊየን በላይ ሰዎች በቫይረሱ ሊያዙባት ይችላሉ፡፡በቀጣዮቹ ከሦስት እስከ ስድስት ወራት ብቻ ደግሞ በአህጉሩ በቫይረሱ የሚያዙ ሰዎች ቁጥር እስከ 10 ሚሊዮን ሊደርስ ይችላል፡፡ በዚህ ዓመት ብቻ ሕይወታቸውን የሚያጡትም 3 ነጥብ 3 ሚሊዮን ሊደርስ እንደሚችል ነው ያስጠነቀቀው፡፡በሌላ በኩል በአፍሪካ በኮሮናቫይረስ ወረርሽኝ ምክንያት ከ5 እስከ 29 ሚሊየን ሰዎች ለከፋ ድህነት ሊዳረጉ እንደሚችሉም ኮሚሽኑ አስጠንቅቋል፡፡ የቫይረሱን ስርጭት ለመከላከል የሚችል የጤና እና የማኅበራዊ ደኅንነት ትስስርን ለመፍጠር ደግሞ ከ100 ቢሊዮን የአሜሪካን ዶላር በላይ ያስፈልጋል ብሏል ኮሚሽኑ፡፡ የህክምና ቁሳቁስ ተደራሽ ለማድረግ ብቻ ደግሞ እስከ 44 ቢሊዮን የአሜሪካን ዶላር ያስፈልጋል ነው ያለው፡፡